钦定古今图书集成/明伦汇编/闺媛典/第331卷 > 周伯玉妻郭氏
## 钦定古今图书集成/明伦汇编/闺媛典/第331卷 > 周伯玉妻郭氏

按《广东通志》：“郭氏，名真顺，潮阳周伯玉妻。幼淑慧，受
书于其父教谕，因旁通经史诸家，尤精数学，能诗文。
偶作，伯玉必焚其草，曰：‘非阃则也’。居常无惰容。偶栉
縰，伯玉从外入，真顺怫然起曰：‘君子将上堂，声必扬。
妾方散发失容，公卒至，使人窘迫，何义也’？伯玉谢焉。
值元乱，避地居村寨，众推立伯玉，真顺止之曰：‘矜能
轻敌者，亡寨众有焉，勿往’。”曰：“业已许之，奈何？”对曰：“第
称疾谢之。”寨众果来。真顺曰：“诸君不知其驽，而又浅福，今欲勉从，诸君忽呻吟床褥矣。请更立贤者。”众然
而舍之。后果杀其所立，争长大乱。寨故多农家子，专
积粟，真顺独劝伯玉散之，无厚藏，惟日夜索绹，人莫
喻其意。比贼至，尽焚诸积聚，伯玉遽引索，与妻子俱
系，贼谓捕卤，因得从间道去，复依溪头寨居焉。会太
祖定天下，命指挥俞良辅南征。寨人向未内附，惧诛
真顺，迺作《俞将军引》遮道上之，且言寨人无逆状。良
辅览诗大喜，遂释其寨勿兵。后伯玉卜筑县西后池，
偕隐居焉。子三：碏彦敬、砺、彦作、磺。彦器。幼时分授《三
经》，至夜诵，各与百钱，置铜盘纪其数，虽精诵，必期钱
尽乃已，后皆以儒征。季彦器终朝列大夫。真顺卒，年
一百二十五岁。子孙遵其遗教，丧不供佛，祭不焚楮
云。